
 21.11.2017
 BG
 Официален вестник на Европейския съюз
 L 304/45
 РЕГЛАМЕНТ ЗА ИЗПЪЛНЕНИЕ (ЕС) 2017/2159 НА КОМИСИЯТА
 от 20 ноември 2017 година
 за изменение на Регламент (ЕС) No 255/2010 по отношение на определени препратки към разпоредбите на ИКАО
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 551/2004 на Европейския парламент и Съвета от 10 март 2004 г. за организацията и използването на въздушното пространство в единното Европейско небе (Регламент за въздушното пространство) (1), и по-специално член 6, параграф 7 от него,
 като има предвид, че:
 (1)
 В приложението към Регламент (ЕС) No 255/2010 на Комисията (2) се съдържа препратка към разпоредбите, установени в приложение 11 към Конвенцията за международно гражданско въздухоплаване (Чикагската конвенция), и по-специално към нейното 13-о издание от юли 2001 г., включващо изменение No 49. На 10 ноември 2016 г. Международната организация за гражданско въздухоплаване (ИКАО) измени приложение 11 към Чикагската конвенция, като включи в него изменение No 50А.
 (2)
 В приложението към Регламент (ЕС) No 255/2010 се съдържа също така препратка към Процедурите за аеронавигационното обслужване — Управление на въздушното движение (PANS-ATM, Документ 4444) на ИКАО, и по-специално към тяхното 15-о издание от 2007 г., включващо изменение No 6. На 10 ноември 2016 г. ИКАО измени Документ 4444, като включи в него изменение No 7А.
 (3)
 Съдържащите се в Регламент (ЕС) No 255/2010 препратки към приложение 11 към Чикагската конвенция и към Документ 4444 на ИКАО следва да се актуализират, така че да бъдат отразени посочените изменения, в резултат на което ще се даде възможност на държавите членки да изпълняват международните си правни задължения и ще се осигури съгласуваност с международната регулаторна рамка на ИКАО.
 (4)
 Поради това Регламент (ЕС) No 255/2010 следва да бъде съответно изменен.
 (5)
 Предвидените в настоящия регламент мерки са в съответствие със становището на Комитета за единно небе,
 ПРИЕ НАСТОЯЩИЯ РЕГЛАМЕНТ:
 Член 1
 В приложението към Регламент (ЕС) No 255/2010 точки 1 и 2 се заменят със следното:
 „1.
 Глава 3, точка 3.7.5 (Управление на потоците въздушно движение) от приложение 11 към Чикагската конвенция — Обслужване на въздушното движение (14-о издание — юли 2016 г., включващо изменение No 50А).
 2.
 Глава 3 (Капацитет на системата ОВД и управление на потоците въздушно движение) от Процедурите за аеронавигационното обслужване — Управление на въздушното движение (PANS-ATM, Документ 4444) на ИКАО (16-о издание — 2016 г., включващо изменение No 7А).“
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 20 ноември 2017 година.
 За Комисията
 Председател
 Jean-Claude JUNCKER
 (1) ОВ L 96, 31.3.2004 г., стр. 20.
 (2) Регламент (ЕС) No 255/2010 на Комисията от 25 март 2010 г. за определяне на общи правила за управление на потоците въздушно движение (ОВ L 80, 26.3.2010 г., стр. 10).
 